钦定古今图书集成/明伦汇编/氏族典/第265卷 > 王𬭸
## 钦定古今图书集成/明伦汇编/氏族典/第265卷 > 王𬭸

按《五代史·闽世家》：𬭸，审知次子也。唐拜𬭸节度使，累
加检校太师、中书令，封闽王。初，延禀与𬭸之谋杀延
翰也，延禀自以养子，推𬭸而立之。延禀还建州，临诀
谓𬭸曰：“善继先志，毋烦老兄复来。”𬭸御之。长兴二年，
延禀击𬭸见执𬭸诮之曰：“予不能继先志，果烦老兄
复来。”延禀不能对，遂杀之。长兴三年，上书请尚书令，
唐，不报，遂绝朝贡。道士陈守元以左道见信，谓𬭸“少
避其位，后当为六十年天子。”𬭸欣然逊位，命其子继
鹏权主府事，既乃即皇帝位，改元龙启，国号闽三年，
改元永和。𬭸婢春燕有色，其子继鹏烝之。其次子继
韬怒，谋杀继鹏。继鹏惧，与皇城使李仿图之，率皇城
卫士而入。𬭸闻鼓噪声，走匿九龙帐中，卫士刺之不
殂，宫人不忍其苦，为绝之。继韬为仿所杀。𬭸立十年，
谥曰“惠皇帝”，庙号太宗。